Masa remaja merupakan masa peralihan daripada kanak-kanak kepada baligh sehingga permulaan zaman dewasa. Selama masa remaja ini berlangsung, mereka memerlukan pembinaan dan pemupukan jati diri daripada orang dewasa di sekeliling mereka. Pada tahap ini juga, remaja akan menghadapi banyak permasalahan dalam hidup, termasuk masalah teman lelaki atau teman wanita, masalah persekolahan, masalah pergaulan, dan tidak ketinggalan masalah penampilan diri.
Namun begitu, permasalahan tersebut sebenarnya merupakan proses pencarian jati diri yang kemudiannya akan membentuk keperibadian mereka apabila dewasa kelak. Remaja yang berjaya menyelesaikan permasalahan mereka dengan tenangnya dan berlandaskan nilai murni merupakan remaja yang berjaya mendapatkan jati diri yang cemerlang.
Jati diri merupakan proses untuk "menemukan" diri yang sebenarnya. Pada masa pencarian jati diri ini, remaja berusaha untuk mendapatkan identiti diri yang diimpikan mereka. Pada masa ini juga, remaja perlu memiliki rasa percaya diri atau keyakinan diri yang utuh agar mereka tidak dipengaruhi oleh prinsip atau keperibadian yang tidak baik daripada orang di sekeliling mereka. Remaja yang berjaya menemukan jati diri yang berkualiti akan menjadi remaja yang cemerlang dan seterusnya berjaya dalam kehidupan.
Satu daripada ciri kualiti jati diri remaja cemerlang ialah remaja yang berfikiran positif. Selain mempunyai kesihatan fizikal, mereka juga sentiasa menjaga minda dan emosi diri daripada dipengaruhi oleh unsur negatif di sekelilingnya. Dalam konteks remaja, berfikiran positif merujuk keadaan remaja tersebut menggunakan kebijaksanaan mereka untuk menangkis perkara yang boleh menjadi penghalang kepada kemajuan diri.
Pemikiran positif ini mampu untuk menjadi perisai kepada remaja daripada ancaman penjajahan minda yang boleh merosakkan diri mereka. Remaja yang sihat mindanya lebih banyak mendengar daripada bercakap kerana mereka akan berfikir terlebih dahulu, menganalisis, dan mengetahui sesuatu isu tersebut sebelum memberikan sebarang tindak balas.
Sebenarnya, pemerolehan keputusan yang tinggi dalam bidang akademik semata-mata tidak boleh dianggap cemerlang tanpa mempunyai jati diri dan keperibadian yang berkualiti. Banyak remaja yang mempunyai jati diri seharusnya menjadi orang yang beramanah, iaitu jujur, ikhlas, bijak mengurus diri, masa dan sumber di sekelilingnya. Di samping itu, mereka juga sentiasa berusaha untuk membaiki dirinya ke arah yang lebih baik. Selain itu, remaja ini rajin, bersemangat tinggi dan sentiasa taat kepada tuntutan agama, selain mentaati kedua ibu bapa mereka.
Oleh itu, remaja yang cemerlang bukan sahaja mempunyai markah yang tinggi dalam bidang akademik semata-mata, tetapi juga hebat akhlak dan kelakuannya.
***
Norsuhaila Ibrahim
(Rencana ini dipetik daripada majalah Dewan Siswa Januari 2017)